b'\n_START_ARTICLE_\nAbu l-Wafa\n_START_SECTION_\nBiografi\n_START_PARAGRAPH_\nSom 19-\xc3\xa5ring, i 959, flyttet han til Bagdad, og forble der de neste f\xc3\xb8rti \xc3\xa5r, og d\xc3\xb8de der. Han var en samtidig med de fremst\xc3\xa5ende vitenskapsmenn Ab\xc5\xab Sahl al-Q\xc5\xabh\xc4\xab og Al-Sijzi som ogs\xc3\xa5 var i Bagdad, og andre som Abu Nasr ibn Iraq, Abu-Mahmud Khojandi, Kushyar ibn Labban og Al-Biruni. I Bagdad ble han begunstiget av medlemmer av buyidenes hoff.\n_START_SECTION_\nAstronomi\n_START_PARAGRAPH_\nAbu Al-Wafa var den f\xc3\xb8rste som bygde en veggkvadrant for \xc3\xa5 observere himmelen. Det er blitt spekulert at han i dette var influert av Al-Battani ettersom denne beskriver en kvadrant i sin Kit\xc4\x81b az-Z\xc4\xabj. Hans bruk av tangent hjalp til med \xc3\xa5 l\xc3\xb8se problemer hvor det inngikk rettvinklet sf\xc3\xa6risk triangel, og utviklet en ny teknikk for \xc3\xa5 kalkulere sinustabeller, og dermed klarte han \xc3\xa5 utvikle mer n\xc3\xb8yaktige tabeller enn forgjengerne hans hadde klart._NEWLINE_I 997 deltok han i et eksperiment for \xc3\xa5 finne ut av forskjellen i lokal tid mellom hans oppholdssted og al-Birunis (som bodde i Kath, som n\xc3\xa5 er del av Usbekistan). Resultatet kom meget tett opp mot de moderne beregninger, og viste en differanse p\xc3\xa5 om lag \xc3\xa9n time mellom de to lengdegradene. Abu al-Wafa er ogs\xc3\xa5 kjent for \xc3\xa5 ha samarbeidet med Ab\xc5\xab Sahl al-Q\xc5\xabh\xc4\xab, som var en kjent fremstiller av astronomiske instrumenter. Mens det som er blitt bevart for ettertiden av hans eget arbeid ikke r\xc3\xb8per noen teoretiske innovasjon, ble hans observasjonsdataer byttige for mange andre og senere astronomer, som Al-Biruni.\n_START_SECTION_\nAlmagest\n_START_PARAGRAPH_\nAv hans arbeider innen astronomi er alt g\xc3\xa5tt tapt, med unntak av f\xc3\xb8rste av de syv deler av hans Almagest (Kit\xc4\x81b al-Majis\xe1\xb9\xad\xc4\xab). Verket dekker mange emner innen planregning og sf\xc3\xa6risk trigonometri, planetarteori, og l\xc3\xb8sninger for \xc3\xa5 beregne retningen mot Qibla.\n_START_SECTION_\nFeiloppfatning\n_START_PARAGRAPH_\nAbu l-Wafa ble ansett av noen franske astronomer p\xc3\xa5 1800-tallet \xc3\xa5 ha oppdaget den s\xc3\xa5kalte variasjonen i m\xc3\xa5nens bevegelse lenge f\xc3\xb8r Tycho Brahe gjorde det. Dette har imidlertid John Louis Emil Dreyer senere p\xc3\xa5vist \xc3\xa5 v\xc3\xa6re en feiloppfatning.'